

**สรุปข่าวการประชุมสภาปฏิรูปแห่งชาติ**

**ครั้งที่ ๑๘/๒๕๕๘**

**วันอังคารที่ ๒๔ มีนาคม ๒๕๕๘**

-------------------------------------------------

การประชุมสภาปฏิรูปแห่งชาติครั้งที่ ๑๘/๒๕๕๘วันอังคารที่ ๒๔ มีนาคม ๒๕๕๘ ณ ห้องประชุมรัฐสภา ชั้น ๒ อาคารรัฐสภา ๑ เริ่มขึ้นเมื่อเวลา ๑๐.๐๐ นาฬิกา โดยมี นายเทียนฉาย กีระนันทน์ ประธานสภาปฏิรูปแห่งชาติ เป็นประธานการประชุมโดยก่อนการประชุมได้มีสมาชิกหารือในเรื่องต่าง ๆ เมื่อสมาชิกได้หารือพอสมควรแล้วประธานการประชุมได้ดำเนินการประชุมตามระเบียบวาระดังนี้

**(๑) เรื่องที่ประธานจะแจ้งต่อที่ประชุม**

- รับทราบรายงานความคืบหน้าของคณะกรรมาธิการยกร่างรัฐธรรมนูญ

ประธานการประชุมได้แจ้งต่อที่ประชุมว่าในการประชุมครั้งนี้ได้รับแจ้งจากคณะกรรมาธิการยกร่างรัฐธรรมนูญว่าของดการรายงานความคืบหน้าของคณะกรรมาธิการยกร่างรัฐธรรมนูญ

ที่ประชุมรับทราบ

**(๒) รับรองรายงานการประชุม** (ไม่มี)

**(๓) เรื่องที่คณะกรรมาธิการพิจารณาเสร็จแล้ว**

๓.๑ รายงานการพิจารณาของคณะกรรมาธิการปฏิรูปกฎหมายและกระบวนการยุติธรรม เรื่อง วาระที่ ๗ : การปฏิรูปกฎหมายและกระบวนการยุติธรรม (วาระการตรวจสอบ การใช้อำนาจรัฐ)

รองศาสตราจารย์ทัศนา บุญทอง รองประธานสภาปฏิรูปแห่งชาติ คนที่สอง ทำหน้าที่ประธานการประชุมได้เชิญให้คณะกรรมาธิการประจำที่จากนั้นได้อนุญาตให้นายเสรี สุวรรณภานนท์ ประธานกรรมาธิการปฏิรูปกฎหมายและกระบวนการยุติธรรม และกรรมาธิการได้ผลัดเปลี่ยนกันนำเสนอรายงานการพิจารณาของคณะกรรมาธิการฯ ต่อที่ประชุมว่าที่ผ่านมาเกิดเหตุการณ์ความไม่สงบขึ้นในบ้านเมือง สร้างความเดือดร้อนแก่ประชาชนในวงกว้าง ประชาชนขาดความผาสุกและไม่ปลอดภัยในชีวิตและทรัพย์สิน มีการกระทำฝ่าฝืนกฎหมายกันมาก การบังคับใช้กฎหมายขาดประสิทธิภาพ ประชาชนขาดความศรัทธาและไม่เชื่อถือกระบวนการยุติธรรม นอกจากนี้ กระบวนการร่างกฎหมายที่ใช้เวลานาน ซับซ้อนและมีขั้นตอนมาก ขาดการมีส่วนร่วมของประชาชน และขาดการปรับปรุงกฎหมายให้ทันสมัย ทำให้ไม่สามารถตอบสนองต่อความเปลี่ยนแปลงของสังคมและเศรษฐกิจจากปัญหาที่กล่าวมาจึงสมควรมีการปฏิรูปกฎหมายและกระบวนการยุติธรรมทั้งระบบโดยองค์กรและเจ้าหน้าที่รัฐในกระบวนการยุติธรรมต้องปรับเปลี่ยนหรือปรับปรุงแนวทางบริหารองค์กรและวิธีการทำงานของเจ้าหน้าที่ของรัฐในการะบวนการยุติธรรม และปรับปรุงกระบวนการร่างและแก้ไขกฎหมายให้มีประสิทธิภาพมากขึ้น รวมทั้งเพื่อแก้ไขปัญหาการบังคับใช้กฎหมายให้มีมาตรฐาน เพื่อให้ประชาชนมีความเชื่อถือต่อองค์กรในกระบวนการยุติธรรมรวมทั้งเข้าถึงความยุติธรรมอย่างแท้จริงโดยประเด็นในการศึกษามีการกำหนดประเด็นในการศึกษาไว้ ได้แก่ ศึกษาการจัดทำ ปรับปรุง กระบวนการ

**- ๒ -**

ยกร่างกฎหมาย รวมทั้งการแก้ไขปัญหาการบังคับใช้กฎหมาย ศึกษาการปฏิบัติงาน กระบวนงาน การใช้อำนาจหน้าที่ของเจ้าหน้าที่รัฐ ศึกษาการปฏิรูปองค์กรและกระบวนการยุติธรรมก่อนชั้นศาลให้เหมาะสม ศึกษาการปฏิรูปองค์กรและกระบวนการยุติธรรมในชั้นศาล ศึกษาและปรับปรุงแก้ไขกฎหมายที่ก่อให้เกิดความเหลื่อมล้ำทางเศรษฐกิจและสังคม และศึกษากระบวนการการมีส่วนร่วมของประชาชนในการบังคับใช้กฎหมายและสำรวจความพึงพอใจของประชาชนต่อเจ้าหน้าที่รัฐในกระบวนการยุติธรรม ทั้งนี้ในการดำเนินการมีการจัดตั้งคณะอนุกรรมาธิการจำนวน ๖ คณะ ตามอำนาจหน้าที่ด้านกฎหมายและกระบวนการยุติธรรมเพื่อดำเนินการศึกษาซึ่งผลการศึกษาได้แบ่งเป็นส่วน ๆ ดังนี้

**ส่วนที่ ๑ การปฏิรูปกฎหมาย** ได้กำหนดประเด็นในการศึกษาเป็น ๓ ประเด็นดังนี้

* การปฏิรูปการจัดทำกฎหมาย การปรับปรุงและยกร่างกฎหมาย
* การปฏิรูปการบังคับใช้กฎหมาย
* การปฏิรูปตัวบทกฎหมาย

**๑. การปฏิรูปการจัดทำกฎหมาย การปรับปรุงและยกร่างกฎหมาย**

ดำเนินการโดยรวบรวมกฎหมายแบ่งหมวดหมู่ และเสนอแนะการแก้ไขกฎหมายแต่ละฉบับโดยมีกรอบการปฏิรูปและสรุปความเห็นที่มีความจำเป็นต้องปฏิรูปมี ๔ ประเด็น ดังนี้

๑.๑ การจัดทำและปรับปรุงกฎหมายยังมีกระบวนการที่ใช้เวลานาน ซับซ้อนและ มีขั้นตอนมาก และขาดการมีส่วนร่วมของประชาชนที่มีส่วนได้ส่วนเสีย จึงควรมีการปฏิรูปกระบวนการตรากฎหมายและปรับปรุงกฎหมายปัจจุบัน คือ พ.ร.บ.คณะกรรมการกฤษฎีกา และพ.ร.บ. คณะกรรมการปฏิรูปกฎหมาย ในการแบ่งอำนาจหน้าที่เกี่ยวกับร่างกฎหมายที่สามารถทำให้รวดเร็วและมีประสิทธิภาพตรงตามความต้องการของประชาชนและสังคมโดยรวม โดยการมีส่วนร่วมของประชาชนมากขึ้น

๑.๒ ปัญหาของกฎหมายที่กระจัดกระจาย ไม่เป็นหมวดหมู่ และมีกฎหมายหลายฉบับสมควรยกเลิกหรือปรับปรุง

๑.๓ การปรับปรุงกฎหมายให้สอดคล้องกับการเปิดเสรีประชาคมอาเซียน โดยใช้หลักต่างตอบแทน

๑.๔ การจัดทำและปรับปรุงกฎหมายด้านการจัดการประชากรในสถานการณ์ปัจจุบันให้สอดคล้องกับพันธกรณีระหว่างประเทศ ซึ่งจะเกี่ยวข้องกับกฎหมาย ๕ ฉบับ คือ พ.ร.บ. การทะเบียนราษฎร พ.ศ. ๒๕๓๔ พ.ร.บ. สัญชาติ พ.ศ. ๒๕๐๘ พ.ร.บ. ชื่อบุคคล พ.ศ. ๒๕๐๕ พ.ร.บ. ส่งเสริมและพัฒนาคุณภาพชีวิตคนพิการ พ.ศ. ๒๕๕๐ และพ.ร.บ. การทำงานของคนต่างด้าว พ.ศ. ๒๕๑๑ เพื่อสร้างความเป็นธรรมให้กับประชาชนในประเทศและทำให้ประเทศไม่ถูกลดระดับตามมาตรฐานระหว่างประเทศว่าด้วยการคุ้มครองสิทธิมนุษยชน และการปฏิรูปกฎหมายด้านการจัดการประชากรในสถานการณ์อนาคตให้สอดคล้องกับการ ที่ประเทศไทยจะเข้าสู่ประชาคมอาเซียน ซึ่งเกี่ยวกับหลักกฎหมาย ๔ เรื่อง คือ ๑. กฎหมายแพ่งและพาณิชย์ว่าด้วยบุคคล ๒. กฎหมายว่าด้วยการทะเบียนราษฎร ๓. กฎหมายว่าด้วยสัญชาติ ๔. กฎหมายว่าด้วยการเข้าเมือง

**๒ การปฏิรูปการบังคับใช้กฎหมาย** ซึ่งจากการศึกษาพบว่าการบังคับใช้กฎหมาย ในสังคมไทยเป็นปัญหามาช้านานซึ่งวิเคราะห์ได้ว่ามีสาเหตุใหญ่ ๓ ประการ ดังนี้

**- ๓ -**

๑. บทบัญญัติของกฎหมาย มีความไม่เหมาะสมขาดความจัดเจนทั้งโดยลายลักษณ์อักษรและเจตนารมณ์ อีกทั้งกฎหมายล้าสมัย ไม่ครอบคลุม ไม่ชัดเจน มีความซ้ำซ้อน และขัดแย้งกัน ขาดความเชื่อมโยงทางกฎหมายเข้าใจยาก มีปัญหาในการปฏิบัติและการบังคับใช้กฎหมายส่งผลให้เกิดภาระแก่ประชาชนและผู้บังคับใช้กฎหมายเกินสมควร

๒.ผู้บังคับใช้กฎหมายขาดความรู้ ไม่เข้าใจเนื้อหาสาระของกฎหมาย และเจตนารมณ์ของการออกกฎหมายที่ตนเองบังคับใช้อย่างแท้จริง ทำให้การบังคับใช้ไม่สมบูรณ์ หรือไม่ปฏิบัติตามอำนาจหน้าที่ และหน่วยงานที่เกี่ยวข้องไม่มีการบูรณาการในการบังคับใช้กฎหมาย

๓. ผู้ถูกบังคับใช้กฎหมายไม่มีความรู้เรื่องกฎหมาย หรือมีความรู้เรื่องกฎหมายแต่ไม่เข้าใจในเนื้อหาสาระของกฎหมาย หรือมีความรู้เรื่องกฎหมายแต่ไม่เคารพกฎหมาย หลีกเลี่ยงการปฏิบัติตามกฎหมาย

แนวทางในการแก้ไขปัญหามีดังนี้

๑. ให้มีบทบัญญัติของกฎหมายที่เป็นธรรมเป็นที่ยอมรับของประชาชน

๒. ให้เจ้าหน้าที่ผู้รักษากฎหมายปฏิบัติหน้าที่บังคับใช้กฎหมายอย่างเคร่งครัด จริงจัง และไม่สร้างความเดือดร้อนให้กับประชาชน ไม่ทุจริตคอรัปชั่น

๓. ให้ประชาชนอยู่ภายใต้กฎหมายของบ้านเมือง

**๓. การปฏิรูปบทบัญญัติของกฎหมาย**ได้แก่

๓.๑ รัฐธรรมนูญ

๓.๒ พระราชบัญญัติประกอบรัฐธรรมนูญ

๓.๓ พระราชบัญญัติ

๓.๔ อื่นๆ ได้แก่ พะราชกฤษฎีกา กฎกระทรวง ระเบียบและคำสั่งต่าง ๆ

**ส่วนที่ ๒ การปฏิรูปกระบวนการยุติธรรม**

คณะกรรมาธิการได้จัดแบ่งลำดับการปฏิรูปกระบวนการยุติธรรมไว้ดังนี้

**๑. การปฏิรูปองค์กรและกระบวนการยุติธรรมก่อนชั้นศาล** ได้ศึกษาการปฏิรูปองค์กรอัยการ กรมสอบสวนคดีพิเศษ ทนายความ และหน่วยงานในกระทรวงยุติธรรม และเสนอปรับปรุงแก้ไขกฎหมาย ยกเลิกกฎหมายหรือร่างกฎหมายใหม่ขององค์กรอัยการ กรมสอบสวนคดีพิเศษ และทนายความ และได้ศึกษากระบวนการทางกฎหมายในการป้องกันหรือแก้ไขความขัดแย้งเพื่อไม่ให้เกิดคดีความหรือไกล่เกลี่ยให้คดียุติโดยไม่ต้องนำคดีไปสู่ศาล โดยได้มีการประชุมและพิจารณาเกี่ยวกับการปฏิรูปการตรวจสอบการใช้อำนาจรัฐในส่วนงานที่เกี่ยวข้องโดยมีประเด็นในการปฏิรูปคือ ปฏิรูปกระบวนการสอบสวนในคดี ปฏิรูปกระบวนการปล่อยตัวชั่วคราวในชั้นสอบสวน ชั้นอัยการ และชั้นศาล ปฏิรูปมาตรการทดแทนการสั่งฟ้องคดี เช่นการไกล่เกลี่ย การชะลอการฟ้องเพื่อลดปริมาณคดีสู่ศาล ปฏิรูปโครงสร้างขององค์กรอัยการและกรมสอบสวนคดีพิเศษ ปฏิรูปโครงสร้างสภาทนายความ และระบบการควบคุมการปฏิบัติหน้าที่ของทนายความ ปฏิรูปการบูรณาการการดำเนินงานร่วมกันขององค์กรในกระบวนการยุติธรรมและปฏิรูปอำนาจหน้าที่ของพนักงานอัยการในการดำเนินคดีแพ่งที่เกี่ยวกับประโยชน์สาธารณะแทนประชาชน

**- ๔-**

**๒. การปฏิรูประบวนการยุติธรรมในชั้นศาล** ได้ศึกษาการปฏิรูปองค์กรศาล (โครงสร้าง อำนาจหน้าที่ และกระบวนการทำงาน) เสนอปรับปรุงแก้ไขกฎหมาย ยกเลิกกฎหมาย หรือร่างกฎหมายใหม่ ขององค์กรศาลและงานที่เกี่ยวเนื่อง และพิจารณาสภาพปัญหาและข้อเสนอแนะของการปฏิรูปงานศาล ได้มีการประชุมและพิจารณาเกี่ยวกับการปฏิรูปการตรวจสอบการใช้อำนาจ โดยมีกรอบการปฏิรูปและสรุปความเห็นที่มีความจำเป็นต้องปฏิรูป สำหรับประเด็นในการปฏิรูป คือการอำนวยความยุติธรรมมีมาตรฐานระบบสากลโดยกำหนดให้ตุลาการหรือผู้พิพากษาพิจารณาพิพากษาคดีหรือวินิจฉัยคดีด้วยความถูกต้องรวดเร็ว และเป็นธรรมตามหลักนิติธรรม มีมาตรการ การระงับข้อพิพาททางเลือกด้วยความถูกต้อง รวดเร็ว และเป็นธรรม เช่น การไกล่เกลี่ยและการอนุญาโตตุลาการ เป็นต้น รวมถึงมีการคุ้มครองสิทธิเสรีภาพของประชาชนอย่างเสมอภาค ควรเสนอให้มีการจัดตั้งศาลชำนัญพิเศษเฉพาะทางเพื่อพัฒนาองค์กรความรู้และประสบการณ์แก่ผู้พิพากษาตุลาการให้มีความชำนาญ ชำนาญคดีเฉพาะด้านเพื่อสร้างความเชื่อมั่นแก่ประชาชน ในการพิจารณาวินิจฉัยชี้ขาดคดี รวมถึงการให้ผู้พิพากษาตุลาการมีหลักประกันการทำงานด้านความเป็นอิสระเป็นกลางและมีความรู้อย่างมืออาชีพ รวมทั้งมีระบบป้องกันการแทรกแซงการวินิจฉัยชี้ขาดคดีด้วย และการบังคับให้เป็นไปตามคำพิพากษาหรือคำสั่ง และให้มีระบบการตรวจสอบคำสั่งหรือคำพิพากษาที่ถึงที่สุด

**๓. การปฏิรูปกระบวนการยุติธรรมในองค์กรอิสระ** ได้มีการศึกษาปัญหาการทำหน้าที่ขององค์กรอิสระในกระบวนการยุติธรรม ศึกษาโครงสร้างอำนาจหน้าที่และปัญหาอุปสรรคขององค์กรอิสระ และข้อเสนอแนะแนวทางการแก้ไขปัญหาการทำงานในองค์กรอิสระ ได้มีการประชุมและพิจาณาเกี่ยวกับการปฏิรูปการตรวจสอบการใช้อำนาจรัฐ โดยประเด็นการปฏิรูป คือ ศึกษาและพิจารณาแก้ไขปัญหากรณีการสรรหาคณะกรรมการของแต่ละองค์กรอิสระ รวมถึงโครงสร้างการทำหน้าที่ของทุก ๆ องค์กรอิสระ เพื่อให้เกิดการทำงานที่มีประสิทธิภาพ ป้องกันการทำงานที่ล่าช้า และซ้ำซ้อนกันระหว่างองค์กร ซึ่งควรมีการกำหนดกรอบระยะเวลา บทลงโทษ และแก้ไขกฎหมาย ข้อบังคับที่เกี่ยวข้องพร้อมทั้งปลูกฝังจิตสำนึกที่ดีให้บุคลากรภายในองค์กรในการปฏิบัติหน้าที่ รวมถึง ต้องรายงานผลต่อรัฐสภาโดยองค์อำนาจเป็นผู้เสนอรายงาน และให้รายงานการดำเนินงานต่อสาธารณชนด้วย เพื่อความโปร่งใส และเป็นที่ยอมรับของประชาชน

**ข้อเสนอแนะประเด็นการปฏิรูปและแนวทางการดำเนินการที่นำเสนอต่อสภาปฏิรูปแห่งชาติพิจารณา**

คณะกรรมาธิการปฏิรูปกฎหมายและกระบวนการยุติธรรมได้เสนอแนวทางการปฏิรูปการจัดทำกฎหมาย การบังคับใช้กฎหมายและกระบวนการยุติธรรม ในส่วนสำคัญ และส่วนที่ประชาชนเสนอความคิดเห็นและข้อเสนอแนะมา (ยกเว้นแนวทางการปฏิรูปกิจการตำรวจที่ได้แยกแนวทางการปฏิรูปไว้ต่างหากอีกฉบับหนึ่ง) ดังนี้

๑. การจัดทำและปรับปรุงกฎหมายยังมีกระบวนการที่ใช้เวลานาน ซับซ้อนและมีขั้นตอนมาก และขาการมีส่วนร่วมของประชาชนที่มีส่วนได้เสีย จึงควรมีการปฏิรูปกระบวนการตรากฎหมายและปรับประชุมกฎหมายปัจจุบัน คือ พ.ร.บ.คณะกรรมการกฤษฎีกา และ พ.ร.บ. คณะกรรมการปฏิรูปกฎหมายในการแบ่งอำนาจหน้าที่ที่เกี่ยวข้องกับร่างกฎหมายที่สามารถทำให้ได้รวดเร็วและมีประสิทธิภาพตรวจตามความต้องการของประชาชนในสังคมโดยรวม โดยให้ประชาชนมีส่วนร่วมให้มากขึ้น

**- ๕-**

๒. ปัญหาของกฎหมายที่กระจัดกระจาย ไม่เป็นหมวดหมู่ และมีกฎหมายหลายฉบับที่สมควรยกเลิกหรือปรับปรุง

๓. ให้มีกฎหมายหรือปรับปรุงกฎหมายให้สอดคล้องกับการเปิดเสรีประชาคมเศรษฐกิจอาเซียน โดยใช้หลักต่างตอบแทน

๔. การจัดทำกฎหมายด้านการจัดการประชากรอาเซียนให้สอดคล้องกับพันธกิจกรณีระหว่างประเทศ

๕. ให้มีการปฏิรูปกฎหมาย องค์กรในกระบวนการยุติธรรม องค์กรอิสระในส่วนงานกระบวนการยุติธรรม และการใช้อำนาจหน้าที่ของเจ้าหน้าที่รัฐ อย่างมีมาตรฐาน เพื่อสร้างความสงบสุขและความผาสุกให้กับประชาชนและสังคม

๖. ให้ประชาชนมีส่วนร่วมในองค์กรกระบวนการยุติธรรมและในกระบวนการร่างกฎหมาย

๗. ให้มีการบังคับใช้กฎหมายอย่างเคร่งครัด เป็นธรรม มีมาตรฐาน ไม่เลือกปฏิบัติ และขจัดความเหลื่อมล้ำ โดยเฉพาะเจ้าหน้าที่รัฐต้องไม่ใช้อำนาจไปในทางแสวงหาผลประโยชน์อันไม่ควรได้โดยชอบ ไม่สร้างความเดือดร้อน หรือไม่กระทำความผิดต่อกฎหมายเสียเอง

๘. ให้มีการบังคับใช้กฎหมายอย่างจริงจัง เพื่อให้ประชาชนมีระเบียบวินัยและมีวัฒนธรรมทางสังคมในการอยู่ร่วมกัน ขจัดและลดปัญหาความขัดแย้งทางคดีความ รวมทั้งให้ประชาชนมีความรักความสามัคคีและเกิดความปรองดอง

๙. ให้มีการบังคับใช้กฎหมายอย่างมีประสิทธิภาพ ให้เจ้าหน้าที่ของรัฐใช้อำนาจและปฏิบัติหน้าที่ด้วยจิตวิญญาณ มีความรับผิดชอบและมีความกระตือรือร้น มีมาตรฐาน สร้างหลักประกันและคุ้มครองการปฏิบัติหน้าที่และการทำงานให้กับเจ้าหน้าที่ของรัฐ

๑๐. ให้มีการบังคับใช้กฎหมายและมาตรการป้องกันการขัดกันระหว่างผลประโยชน์ส่วนบุคคลและประโยชน์ส่วนรวม รวมทั้งให้มีกฎหมายและมาตรการป้องกันการก้าวก่ายแทรกแซงเจ้าหน้าที่รัฐและกระบวนการยุติธรรมจากนักการเมืองที่ไม่มีหน้าที่และจากการกระทำที่ไม่ชอบด้วยกฎหมาย

๑๑. ให้มีการช่วยเหลือประชาชนทางกฎหมายอย่างทั่วถึง และให้ประชาชนเข้าถึงกระบวนการยุติธรรมโดยสะดวก ไม่ยุ่งยาก ไม่เสียค่าใช้จ่ายหรือเสียค่าใช้จ่ายไม่มาก การพิจารณาคดีและการตัดสินคดีความต้องไม่ล่าช้า

๑๒. ให้มีกฎหมายและกระบวนการยุติธรรมที่เป็นกลไกป้องกันและขจัดการทุจริตและประพฤติมิชอบที่มีประสิทธิภาพ มีมาตรการเอาตัวผู้กระทำผิดมาลงโทษอย่างได้ผล และให้คดีทุจริตคอรัปชั่นไม่มีอายุความ

๑๓. ให้มีกระบวนการตรวจสอบการทำงาน จริยธรรม ธรรมาภิบาล ที่เข้มแข็ง โดยให้ประชาชนสามารถร้องเรียนไปยังองค์กรตรวจสอบ และให้ประชาชนสามารถรับรู้ข้อมูลจากการให้ปากคำของคู่กรณีด้วย

๑๔. เพื่อให้ประชาชนเกิดความพึงพอใจและไว้ใจการทำหน้าที่ของเจ้าหน้าที่ของรัฐในกระบวนการยุติธรรม

๑๕. ให้มีระบบการประเมินผลความเชื่อถือและความพึงพอใจของประชาชนในการบริหารงานขององค์กรและการปฏิบัติหน้าที่ของเจ้าหน้าที่ของรัฐในกระบวนการยุติธรรมทุกปี

**- ๖-**

จากนั้น ได้มีสมาชิกสปช.ได้อภิปรายเสนอแนะความคิดเห็นในประเด็นต่าง ๆ อาทิควรมีการปรับปรุงการอุทธรณ์คดีเกี่ยวกับภาษี ให้เป็นไปในแนวทางเดียวกันควรปรับปรุงกฎหมายเพื่อลดความเหลื่อมล้ำระหว่างคนรวยและคนจนให้เข้าถึงความยุติธรรมอย่างเท่าเทียมกัน ควรมีการบูรณาการการทำงานของหน่วยงานต่างๆ ในกระบวนการยุติธรรมให้ประสานการทำงานร่วมกันอย่างมีประสิทธิภาพและควรมีการปฏิรูปองค์กรที่ให้อำนาจรัฐ เช่น ตำรวจ ปปช. เป็นต้น โดยจะต้องหาวิธีปฏิรูปเพื่อให้การดำเนินกระบวนการยุติธรรมเป็นไปอย่างรวดเร็ว ควรมีการปรับปรุงกฎหมายที่ใช้มาเป็นเวลานานให้ทันสมัยเหมาะสมกับสถานการณ์ปัจจุบันโดยเฉพาะประเทศไทยกำลังจะเข้าสู่ประชาคมอาเซียน และหลังจากที่มีการแก้ไขกฎหมายแล้วจะต้องประชาสัมพันธ์ให้ประชาชนได้รับทราบถึงการเตรียมความพร้อมเพื่อเข้าสู่ประชาคมอาเซียน ควรมีคณะกรรมการหรือนักกฎหมายที่มีความเชี่ยวชาญประจำหน่วยงานต่าง ๆ เพื่อช่วยให้การร่างกฎหมายเป็นไปอย่างรวดเร็ว ในเรื่องของการร้องเรียนเกี่ยวกับการดำเนินกระบวนการยุติธรรมอาทิ การสอบสวน ควรมีการปรับปรุงให้เกิดความโปร่งใสในการสอบสวน เช่นการติดกล้องวงจรปิดระหว่างสอบสวนเป็นต้น การลดระยะเวลา รวมทั้งการปรับปรุงให้การพิจารณาคดีมีระยะเวลาสั้นลง ควรมีการปรับปรุงโครงสร้างตำรวจ โดยให้ท้องที่ ท้องถิ่น และตำรวจ เข้ามามีส่วนร่วมในการปรับปรุง ในเรื่องเด็กที่เป็นชนกลุ่มน้อยที่มีปัญหาเรื่องการได้รับสัญชาติไทยอยากให้คณะกรรมาธิการดูแลในเรื่องนี้ด้วยโดยเฉพาะพื้นที่ตามแนวชายแดนทางภาคเหนือ การให้สิทธิประชาชนในการร้องเรียนกรณีไม่ได้รับความเป็นธรรม นอกจากจะพิจารณาให้การคุ้มครองเจ้าหน้าที่ของรัฐแล้ว ควรมีการพิจารณาให้ความคุ้มครองประชาชนผู้ร้องเรียนไม่ใช่ถูกข่มขู่ด้วย เรื่องการวินิจฉัยสัญญาระหว่างรัฐกับเอกชนที่มีผลกระทบต่อประชาชน ควรมีการปรับปรุงกระบวนการพิจารณาให้เป็นไปอย่างรวดเร็วด้วยเพื่อลดภาระของประชาชน เรื่องการใช้ดุลยพินิจของเจ้าหน้าที่รัฐ เช่น การใช้ดุลยพินิจของเจ้าหน้าที่ตำรวจ และการใช้ดุลยพินิจของพนักงานอัยการ มีมากเกินไปหรือไม่ หรือควรต้องมีการปรับปรุงหรือไม่ และจะทำอย่างไรจะปฏิรูปให้ประชาชนได้รับความยุติธรรมจากการใช้ดุลยพินิจของเจ้าหน้าที่รัฐมากที่สุด

เมื่อสมาชิกได้อภิปรายและกรรมาธิการได้ตอบชี้แจงพอสมควรแล้ว ที่ประชุมได้มีมติรับทราบรายงาน และให้คณะกรรมาธิการนำข้อเสนอแนะและความคิดเห็นต่าง ๆของสมาชิกสภาปฏิรูปไปพิจารณาศึกษาเพิ่มเติมแล้วนำกลับมาให้สภาปฏิรูปแห่งชาติอีกครั้งหนึ่งในเดือนพฤษภาคม ๒๕๕๘

๓.๒ รายงานการพิจารณาของคณะกรรมาธิการปฏิรูปค่านิยม ศิลปะ วัฒนธรรม จริยธรรม และการศาสนา เรื่อง วาระที่ ๓๖ : ส่งเสริมความเข้มแข็งของสถาบันศาสนาเพื่อให้ เป็นสถาบันหลักของสังคม

ประธานการประชุมได้แจ้งให้ที่ประชุมทราบว่าได้รับหนังสือจากประธานคณะกรรมาธิการ ฯ ว่าการพิจารณาศึกษาของคณะกรรมาธิการยังไม่เสร็จสมบูรณ์จึงขอถอนเรื่องตามระเบียบวาระฯ นี้ออกไปก่อน

ที่ประชุมเห็นชอบ

๓.๓ รายงานการพิจารณาของคณะกรรมการปฏิรูปแนวทางและมาตรการปกป้องพิทักษ์ กิจการพระพุทธศาสนา เรื่อง รายงานผลการพิจารณาศึกษาการปฏิรูปแนวทางและมาตรการปกป้องพิทักษ์กิจการพระพุทธศาสนา ซึ่งคณะกรรมาธิการวิสามัญกิจการสภาปฏิรูปแห่งชาติ พิจารณาเสร็จแล้ว

รองศาสตราจารย์เจิมศักดิ์ ปิ่นทอง ที่ปรึกษาและกรรมการ ได้นำเสนอรายงานของคณะกรรมการฯ ต่อที่ประชุมว่าคณะกรรมการได้ดำเนินการพิจาณาศึกษาการปฏิรูปแนวทางและมาตรการป้องกันพิทักษ์กิจการพระพุทธศาสนา เพื่อกำหนดแนวทางการปฏิรูปโครงสร้างกิจการพระพุทธศาสนาเพื่อแก้ไข

**- ๗-**

ปัญหาที่เกิดขึ้น โดยไม่ได้เข้าไปยุ่งเกี่ยวหรือแก้ไขพระธรรมวินัยแต่อย่างใด โดยประเด็นสำคัญที่ต้องดำเนินการปฏิรูปอย่างเร่งด่วน เนื่องจากเป็นปัญหาที่สั่งสมมานานในเรื่องดังต่อไปนี้

๑. เรื่องศาสนสมบัติของวัดและของพระภิกษุสงฆ์โดยควรมีการจัดทำร่าง พ.ร.บ. เพื่อจัดการเกี่ยวกับทรัพย์สินของวัด หลักใหญ่จะต้องถือแนวทางตามที่พระพุทธเจ้าทรงบัญญัติไว้คือ ภิกษุสงฆ์ ภิกษุณี อุบาสก และอุบาสิกา ร่วมกันดูแลทรัพย์สินของวัด ต่างฝ่ายต่างคานอำนาจซึ่งกันและกันในการดูแลทรัพย์สินของวัด รวมทั้งมีการแก้ไขกฎหมายแพ่งและพาณิชย์ ให้มีความเหมาะสมสอดคล้องด้วย

๒. เรื่องปัญหาของพระสงฆ์ที่ไม่ประพฤติ ไม่ปฏิบัติตามพระธรรมวินัยนำมาซึ่งความเสื่อมศรัทธาซึ่งปัจจุบันมีผู้ที่เข้ามาบวชโดยหวังเข้ามาหาผลประโยชน์จากการบวช ปฏิบัติกิจอันไม่เหมาะสมแก่ความเป็นพระสงฆ์ หวังแต่ลาภสักการะ จำเป็นจะต้องปฏิรูปการบวชให้เป็นไปตามธรรมวินัยซึ่งไม่น้อยกว่า ๕ ปี และควรส่งเสริมให้พระสงฆ์ให้เรียนรู้และปฏิบัติพระธรรมวินัย รวมทั้งเผยแพร่ทำประโยชน์ต่อสาธารณะและดำเนินการให้มีการสอบเพื่อเป็นมาตรการในการคัดกรองให้พระสงฆ์ศึกษาพุทธศาสนาอย่างแท้จริงโดยไม่หวังประโยชน์อื่นแอบแฝง และปรับปรุงการปกครองของคณะสงฆ์ซึ่งปัจจุบันมีการปกครองโดยมีการรวบอำนาจไว้ที่จุดเดียว ให้มีความเหมาะสมและประสิทธิภาพมากยิ่งขึ้น

๓. เรื่องการทำให้พระวินัยวิปริตและการประพฤติ การปฏิบัติวิปริตจากพระธรรมวินัยการที่มีการตีความพระวินัย

๔. เรื่องของฝ่ายอาณาจักรที่จะต้องเข้าไปสนับสนุน ปกป้องคุ้มครองกิจการของฝ่ายศาสนจักรซึ่งเมื่อศาสนจักรอ่อนแอฝ่ายอาณาจักรจะต้องเข้าไปปกป้องคุ้มครองฝ่ายศาสนจักร และส่งเสริมให้ประชาชนได้เรียนรู้หลักธรรมของศาสนาพุทธ รวมทั้งหลักธรรมของศาสนาอื่นๆ ด้วย ซึ่งเมื่อประชาชนได้มีความรู้อย่างแท้จริงและถูกต้องแล้ว จะทำให้สังคมอยู่ร่วมกันได้อย่างสันติ

จากนั้น ได้มีสมาชิกสปช. ได้อภิปรายเสนอแนะความคิดเห็นในประเด็นต่าง ๆ อาทิ ปัจจุบันมีจำนวนวัดเพิ่มขึ้นปีละกว่า๓๐๐ แห่ง แต่มีจำนวนพระสงฆ์ลดลง และในปัจจุบันมีคนบวชกันน้อยลงและมีระยะเวลาที่บวชสั้นลงแค่เพียง ๗ วัน เป็นข้อสังเกตที่มีผลกระทบต่อการทำนุบำรุงพระพุทธศาสนา ควรมีการศึกษาปรับปรุงในเรื่องดังกล่าวด้วย ปัจจุบันมีพระสงฆ์บางส่วนประพฤติไม่เหมาะสม เช่น เป็นหมอดู ขับรถเอง หรือทำตนเป็นผู้มีอิทธิพล เป็นต้น ควรมีการหามาตรการเข้าไปดูแลด้วย และอยากให้คณะกรรมการชุดนี้ดำเนินงานต่อไปจนกว่าจะมีการจัดทำร่างกฎหมายที่เกี่ยวข้องจัดทำแล้วเสร็จในประเด็นการปฏิรูปบุคคลที่จะเข้ามาบวชเป็นพระ วัตรปฏิบัติของพระ ปฏิรูปกฎเกณฑ์ที่เกี่ยวกับพระ ปฏิรูปเรื่องวัดกับทรัพย์สินของวัด และปฏิรูปเรื่องวัดกับชุมชน ซึ่งต้องมีการกำหนดทิศทางให้ชัดเจนเรื่องวัดกับการพาณิชย์ และตั้งข้อสังเกตว่า ควรมีการเก็บภาษีพระ คือพระต้องยื่นภงด. และทรัพย์สินของวัดที่ปล่อยให้เช่านั้นวัดควรให้สำนักงานพระพุทธศาสนาเข้ามาตรวจสอบได้ และเสียภาษีค่าเช่า ส่วนกรณีที่พระต้องปราชิกเพราะเสพเมถุน ควรได้รับโทษ ควรมีกฎหมายที่ดูแลทรัพย์สินของวัดและต้องออกกฎหมายควบคุมมูลนิธิต่างๆของวัดด้วย รวมทั้งมีบทลงโทษกับผู้ที่เข้ามาหากินในพระพุทธศาสนา ในปัจจุบันนี้วัดแต่ละวัดไม่มีการทำบัญชีรายจ่าย เสนอให้มีการแสดงบัญชีรายรับรายจ่ายแสดงที่หน้ากุฏิเจ้าอาวาสควรมีการจัดการบริหารทรัพย์สินของวัดและพระสงฆ์อย่างเป็นระบบเพื่อประโยชน์ของศาสนาโดยรวม การที่พระธรรมวินัยวิปริต การประพฤติผิดของพระ ควรมีศาลธรรมนูญของสงฆ์เข้ามาจัดการในเรื่องนี้

**- ๘-**

รองศาสตราจารย์เจิมศักดิ์ ปิ่นทอง ที่ปรึกษาและกรรมการ ได้กล่าวตอบว่า สปช.เห็นถึงประโยชน์ของการปฏิรูปพระพุทธศาสนา ควรจะมีการปฏิรูปกิจการพระพุทธศาสนา รายได้ที่ตกเป็นของวัด ควรจะอยู่ในบวรพระพุทธศาสนาไม่ใช่เป็นของบุคคลใดบุคคลหนึ่ง ส่วนในเรื่องของธุรกิจศรัทธา โดยนำวัดร้างเข้ามาหากินผลประโยชน์ตกกับฆราวาส ควรมีการจัดการในเรื่องดังกล่าว ส่วนประเด็นในเรื่องของการปกครองควรให้มีการปฏิรูปสำนักพระพุทธศาสนา และในเรื่องของการปฏิรูปพระสงฆ์จะต้องให้พระสงฆ์เป็นผู้ดำเนินการ

หลังจากนั้นเมื่อสมาชิกได้อภิปรายกันพอสมควรแล้ว รศ.ทัศนา บุญทอง รองประธานสภาปฏิรูปแห่งชาติ คนที่สอง ประธานในที่ประชุมได้ขอมติที่ประชุมว่าจะเห็นด้วยกับรายงานของคณะกรรมาธิการฉบับนี้หรือไม่ หากเห็นด้วยจะได้ส่งรายงานพร้อมความเห็นและข้อเสนอแนะไปยังคณะรัฐมนตรีต่อไปจากนั้นที่ประชุมมีมติดังนี้

เห็นด้วย ๑๘๖ คะแนน

ไม่เห็นด้วย ๗ คะแนน

งดออกเสียง ๑๑ คะแนน

ไม่ลงคะแนน ไม่มี

ต่อมา นายวรวิทย์ ศรีอนันต์รักษา สมาชิกสภาปฏิรูปแห่งชาติ ได้เสนอญัตติให้มีการตั้งคณะกรรมาธิการวิสามัญยกร่างพระราชบัญญัติจัดการทรัพย์สินของวัด พระภิกษุและพระพุทธศาสนาซึ่งมีผู้รับรองถูกต้อง จากนั้นนายเทียนฉาย กีระนันทน์ ประธานสภาปฏิรูปแห่งชาติ แจ้งที่ประชุมว่า มติที่เห็นชอบกับการที่คณะกรรมการได้ศึกษามามีความเพียงพอแล้ว ตนจะขอรับเรื่องดังกล่าวไปประสานกับรัฐบาลในการยกร่างพระราชบัญญัติและถ้ามีความคืบหน้าประการใด จะแจ้งให้ที่ประชุมทราบต่อไปดังนั้น นายวรวิทย์ ศรีอนันต์รักษา สมาชิกสภาปฏิรูปแห่งชาติ ได้ขอถอนญัตติดังกล่าวออกไป

**(๔) เรื่องที่ค้างการพิจารณา** ไม่มี

**(๕) เรื่องที่เสนอใหม่** ไม่มี

**(๖) เรื่องอื่น ๆ**  ไม่มี

จากนั้น รศ.ทัศนา บุญทอง รองประธานสภาปฏิรูปแห่งชาติ คนที่สอง ประธานในที่ประชุม ได้สั่งปิดประชุมในเวลา ๑๘.๑๘ นาฬิกา

---------------------------------------